REGIÓN. Lokálne búrky v Nitrianskom kraji spojené s krupobitím zamestnávali dnes popoludní hasičov v celom kraji. Hasiči čerpali vodu z pivníc, odstraňovali popadané stromy i nánosy blata z ciest, informoval hovorca Krajského riaditeľstva Hasičského a záchranného zboru v Nitre Viliam Pánsky.
V Kolárove na ulici Obrancov mieru čerpali hasiči vodu z pivnice panelového domu. Vodu odčerpávali aj na ďalších miestach v meste. Nitrianski hasiči odstraňovali spadnutý strom cez cestu vo Veľkom Lapáši a nánosy blata z vozovky pri kostole v obci Lehota a v obci Dražovce na ulici Pod horou.
V CabajČápore a v Dražovciach čerpali vodu z pivníc rodinných domov. V obci Horný Oháj pri Vrábľoch spadol na cestu strom. Zlatomoravskí hasiči čerpali vodu zo zaplavenej Ulice 1. mája. V Leviciach zasa odstraňovali hasiči nalomený konár nad chodníkom na Ľanovej ulici.